5- ފިޔަވަޅު އެޅުއްވުމުގައި މަޑުމަޑުން ކުރިއަށް ވަޑައިގަތުން : ކީރިތި ރަސޫލާ ޞައްލަﷲ ޢަލައިހި ވަސައްލަމް މި ބުރަ މަސައްކަތުގައި ކުރިއަށް ވަޑައިގެންނެވީ ވަރަށް މަޑުމަޑުންނެވެ. މޭވާ ދޮންވުމުގެ ކުރިން އެ ބިންނަވާކަށް ތަނެއް ނުދެއްވައެވެ. މުޝްރިކުން މުސްލިމުންނަށް ދެމުންދިޔަ އަނިޔާތައް ޙައްދުފަހަނަޅައި ގޮސްފައިވާ އިރުގައި ވެސް މުސްލިމުންނަށް ހަތިޔާރުގައި އަތްލުމުގެ ހުއްދައެއް ނުދެއްވައެވެ. އެކަލޭގެފާނަށް ކަށަވަރުވެ ވަޑައިގަންނަވާ ގޮތުގައި މުސްލިމުން ނިކަމެތި ޙާލުގައި ތިބެ ހަތިޔާރު ނަގައިފި ނަމަ ޤުރައިޝުން މުސްލިމުން ވަސް އެ ހިސާބުން ދުއްވައިލާނެއެވެ. އިސްލާމީ ރިސާލަތު އެ ހިސާބުން މަރާލައި ވަޅުލާނެއެވެ. ކީރިތި ރަސޫލާ ޔަޘްރިބުގެ އަހްލުވެރިންނާއެކުގައި ވެސް ޢަމަލު ކުރެއްވީ މި ގޮތަށެވެ. އެންމެ ފުރަތަމަ އެދިވަޑައިގަތި އިސްލާމުދީން ޤަބޫލު ކުރުމަށެވެ. ދެވަނައަހަރު އެމީހުންނާއެކު ބައިޢަތު ހިއްޕެވީ ރިވެތި އަޚްލާޤައި މާތް ސުލޫކުގެ މަތީގައި މުޢާމަލާތު ކުރުމަށެވެ. އެއަށް ފަހު އެމީހުންނަށް ދީން އުގަންނަ ދެއްވުމަށް ޓަކައި މުޞްޢަބުގެފާނު ފޮނުއްވިއެވެ. އިސްލާމުދީނަށް ނަޞްރު ދިނުމަށާއި އެކަލޭގެފާނަށް ޙިމާޔަތް އެރުވުމުގެ ވާހަކަ އައީ އޭގެ ދެ އަހަރު ފަހުންނެވެ. އިސްލާމީ ދައުލަތް ބިނާކުރުމަށް ބޭނުންފުޅުވާ ބިން ތައްޔާރު ކުރެއްވުމަށް ފަހުގައެވެ. އެމީހުންގެ ތެރެއިން ވެރިން ޢައްޔަން ކުރެއްވުމަށް ފަހުގައެވެ. 6- ތަޞައްވުރުގެ ސާފުކަން : ޔަޘްރިބުގެ އަހްލު ވެރިން ރަސޫލާގެ ގޮވައިލެއްވުމަށް އިޖާބަ ދިނުމުން އެކަލޭގެފާނުންގެ ތަޞައްވުރުގެ ސާފުކަން ހާމަވެގެން ދިޔައެވެ. އެކަލޭގެފާނު އެބައިމީހުންގެ އިޚްލާޞްތެރިކަން ހުރި މިންވަރު ކަށަވަރު ކުރެއްވިއެވެ. އަދި އެބައިމީހުން ރަސޫލާއަށް ޙިމާޔަތް އަރުވާނެކަމާއި އިސްލާމީ ދައުލަތް ޤާއިމު ކުރުމުގައި ހުރި ފޯރި އެކަލޭގެފާނަށް އެނގިވަޑައިގެންނެވިއެވެ. އެހެންކަމުން އެކަލޭގެފާނުންގެ މިސްރާބަކަށް ވީ ޔަޘްރިބެވެ. އިސްލާމީ ދައުލަތް ޤާއިމުކުރެއްވުމަށް އެންމެ އެކަށީގެންވާ ބިން އެތަނުގައި އޮތީތީއެވެ. މުޙައްމަދު ޞައްލަﷲ ޢަލައިހި ވަސައްލަމް އަށް ﷲ ސުބްޙާނަހޫ ދެއްވި މަދަދާއި، ޢިނާޔަތާއި، ރިޢާޔަތުގެ ސަބަބުން ލިބިވަޑައިގެންފައިވާ ތޫނު ވިސްނުންފުޅާއި، ސާފު ސްޓްރެޓެޖީގެ ތެރެއިން މަގު އެނގިވަޑައިގަތެވެ. އަދި ޙާޞިލު ކުރައްވަން ބޭނުންފުޅުވާ ލަނޑުދަނޑި އެނގިވަޑައިގަތެވެ. ހިޖްރައިގެ ރޭވުން